ΠΕΡΙΦΕΡΕΙΑ ΚΡΗΤΗΣ

ΓΡΑΦΕΙΟ ΤΥΠΟΥ

ΔΕΛΤΙΟ ΤΥΠΟΥ

21-7-2023

**Θερμό χειροκρότημα από χιλιάδες κόσμου στην συναυλία του Σταύρου Ξαρχάκου στην αρχαία Ελεύθερνα. Ήταν μια συνδιοργάνωση στο πλαίσιο του “Φεστιβάλ Κρήτης” της Περιφέρειας.**

Θερμά χειροκροτήθηκε από θεσμικούς εκπροσώπους και περισσότερους από 3.000 πολίτες η συναυλία, προσφορά στους πολίτες από την Περιφέρεια Κρήτης, με τον σπουδαίο συνθέτη Σταύρου Ξαρχάκου, την ερμηνεύτρια, Ηρώ Σαϊα και τη συμμετοχή εξαιρετικών μουσικών.

Ο Σταύρος Ξαρχάκος, ένας από τους σημαντικότερους σύγχρονους Έλληνες συνθέτες παρουσίασε μια συναυλία διαφορετική, στον αύλειο χώρο του Μουσείου στην αρχαία Ελεύθερνα.

Τίτλος της μουσικής εκδήλωσης ήταν “ Τα αγαπημένα του Ξαρχάκου στην Ελεύθερνα”, όπου ο Σταύρος Ξαρχάκος έχοντας δίπλα του την Ηρώ Σαϊα και διευθύνοντας πολυμελή ορχήστρα κορυφαίων σολίστ, ερμήνευσαν τραγούδια που αγαπήθηκαν από τον κόσμο όλα αυτά τα χρόνια.

Η συναυλία που είχε ελεύθερη είσοδο στους πολίτες, ήταν ενταγμένη στις εκδηλώσεις του “ Φεστιβάλ Κρήτης” της Περιφέρειας, σε συνδιοργάνωση με την Εφορεία Αρχαιοτήτων Ρεθύμνου τους συλλόγους φίλων του Μουσείου Ελεύθερνας και Αρχαίας Ελεύθερνας, σε συνεργασία με τον Δήμο Ρεθύμνου και την υποστήριξη της Grecotel.

Της συναυλίας προηγήθηκαν στο παρακείμενο αρχαιολογικό μουσείο της Ελεύθερνας η παρουσίαση του αγάλματος της Αφροδίτης με το χρυσό μπικίνι ενώ το διπλό γεγονός της παρουσίασης του αγάλματος και της συναυλίας εντάχθηκε στον εορτασμό των 7 χρόνων λειτουργίας του Μουσείου στην Αρχαία Ελεύθερνα. Στην παρουσίαση του αγάλματος, ο οικοδεσπότης Καθηγητής Αρχαιολογίας Νίκος Σταμπολίδης / διευθυντής ανασκαφών και Κέντρου Μελέτης Μουσείου αρχαίας Ελεύθερνας και γενικός διευθυντής Μουσείου Ακροπόλεως Νίκος Σταμπολίδης, καλωσόρισε όλους τους παρισταμένους ,ευχαριστώντας την Περιφέρεια για την στήριξη,όπως και όλους συνδιοργανωτές. Στην σημαντικότητα του μουσείου και την απήχηση του στην περιοχή αλλά και σε ολόκληρη την Κρήτη αναφέρθηκαν στους χαιρετισμούς τους ο εκπρόσωπος του Περιφερειάρχη, Πρόεδρος του Περιφερειακού συμβουλίου Ευάγγελος Ζάχαρης, η Αντιπεριφερειάρχης Π.Ε Ρεθύμνου Μαρία Λιονή, ο Δήμαρχος Ρεθύμνου Γιώργος Μαρινάκης, ενώ ανάγνωση με ιστορική αναφορά στην Αφροδίτη έγινε από την ηθοποιό Κατερίνα Διδασκάλου. Στο τέλος της επιτυχημένης συναυλίας τον κ. Ξαρχάκο, την κα Σαϊα και όλους τους μουσικούς συνεχάρησαν, ο Πρόεδρος του Περιφερειακού συμβουλίου και Πρόεδρος του φεστιβάλ Κρήτης Ευάγγελος Ζάχαρης με τον ανασκαφέα της αρχαίας Ελευθερίας και δ/ντης του Μουσείου, Νίκο Σταμπολίδη. Ο κ. Ζάχαρης εκ μέρους του Περιφερειάρχη ευχαρίστησε τους συνδιοργανωτές, τους καλλιτέχνες και όλους που βοήθησαν για την επιτυχία της συναυλίας που ήταν προσφορά στους πολίτες.